Mellem klokken 23.00 torsdag aften og klokken 05.00 fredag morgen vil Hadsundbroen være delvist spærret for trafik. Det sker, fordi broens klapmaskineri er ved at blive renoveret. Folk, der skal passere broen natten til fredag, må derfor væbne sig med tålmodighed. Men der er mulighed for at komme over Mariager Fjord på enkelte tidspunkter i løbet af natten. Broen bliver åbnet for passage klokken 00.30, klokken 02.00 og igen klokken 03.00. Hadsundbroen bliver desuden spærret for trafik den 19. december på de samme tidspunkter.

Referat:
Klapmaskineriet på Hadsundbroen bliver renoveret, og det betyder at broen bliver delvist spærret natten til fredag.